A Bizottság 1924/2000/EK Rendelete

(2000. szeptember 11.)

a halászati ágazatban a termelői szervezetek részére termékeik minőségének javítása érdekében kibocsátott különös elismerés tekintetében a 104/2000/EK tanácsi rendelet részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a halászati és akvakultúratermékek piacának közös szervezéséről szóló, 1999. december 17-i 104/2000/EK tanácsi rendeletre [1] és különösen annak 12. cikke (5) bekezdésére,

mivel:

(1) A 3759/92/EGK [2] és az 1772/82/EGK tanácsi rendeletet [3] 2001. január 1-jével hatályon kívül helyező 104/2000/EK rendelet előírja, hogy különös elismerés biztosítható azon termelői szervezeteknek, amelyek a termékeik minőségének javítására vonatkozó tervet hajtanak végre. A rendeletben megállapított különös elismerésre vonatkozó feltételek a korábbi jogi keretekhez képest módosultak, így indokolt részletes szabályokat életbe léptetni, és ebben a tárgykörben jelenleg hatályos, azaz a 2636/95/EK bizottsági rendeletet [4] hatályon kívül helyezni.

(2) Szükséges az akvakultúraágazatból származó azon termékek meghatározása, amelyekre a minőségjavítási terv vonatkozik.

(3) Szükséges meghatározni a termelői szervezetek által benyújtandó adatokat és az elismerés nyújtására, visszavonására vagy elutasítására vonatkozó tagállami döntés eljárásrendjének bizonyos szempontjait.

(4) Szükséges meghatározni a különös elismerés visszavonására vagy elutasítására vonatkozó feltételeket.

(5) Az e rendeletben előírt intézkedések összhangban vannak a Halászatitermék-piaci Irányítóbizottság véleményével,

ELFOGADTA EZT A RENDELETET:

1. cikk

A 104/2000/EK rendelet 12. cikke (1) bekezdésében említett akvakultúratermékek a 2792/1999/EK tanácsi rendelet [5] III. mellékletének 2.2. a) pontjában meghatározott termékeknek minősülnek.

2. cikk

A különös elismerést kérelmező termelői szervezeteknek a következő adatokat kell továbbítaniuk a tagállam illetékes hatóságai számára:

1. a szervezet által hozott közös szabályokkal összhangban a szervezet vagy tagjai által meghatározott értékesített termékek jegyzékét, amelyekre a minőségjavítási terv vonatkozik;

2. az adott termékek minőségének javítását szolgáló terv részletei; a terv legalább a következő részleteket tartalmazza:

- a terv által kitűzött célokra vonatkozó emlékeztető a 104/2000/EK rendelet 12. cikke (2) bekezdésének első két francia bekezdésében foglaltaknak megfelelően,

- a termelés és az értékesítés egyes fázisaiban végrehajtandó intézkedések leírása,

- az előtanulmányok összefoglalása, hangsúlyt fektetve a kérdéses termékek jelenlegi minőségi előírásaira, a jelenlegi rendszer hiányosságaira és a jelen hiányosságok kiküszöbölésére ajánlott módszerekre. Ezek a módszerek tartalmazzák a képzést, illetve a megfelelő technikák és know-how alkalmazását;

3. folyamatos értékelési és ellenőrzési rendszer, mely biztosítja, hogy a terv eléri a kitűzött célokat;

4. a terv hároméves végrehajtására vonatkozó költségvetési előrejelzést.

3. cikk

(1) A termelői szervezet által benyújtott terv átvételét követő 30 napon belül a tagállam egy teljes példányt továbbít a Bizottságnak.

(2) Amennyiben a Bizottság a 104/2000/EK rendelet 12. cikkének (3) bekezdésében meghatározott időn belül elutasítja a tervet, a tagállam nem adhatja meg a különös elismerést a tervet benyújtó termelői szervezetnek. Amennyiben a Bizottság a terv módosítását kéri, az érintett tagállam jóváhagyhatja a tervet, és megadhatja a különös elismerést, feltéve, hogy a kért módosításokat végrehajtották.

(3) A tagállam döntéséről írásban értesíti a termelői szervezetet a 104/2000/EK rendelet 12. cikkének (3) bekezdésében meghatározott határidő lejártát követő 30 napon belül. Amennyiben az elismerést elutasítják, a tagállamnak meg kell indokolnia döntését.

(4) Amennyiben a különös elismerés visszavonását tervezik, erről a szándékról és a visszavonás indoklásáról a tagállam legalább két héttel a visszavonást megelőzően értesíti a termelői szervezetet.

(5) A tagállam két hónapon belül tájékoztatja a Bizottságot a különös elismerés megadására, visszavonására vagy elutasítására vonatkozó döntéséről, valamint a visszavonás vagy elutasítás indoklásáról.

4. cikk

(1) A termelői szervezet elismerésének a tagállam általi, a 104/2000/EK rendelet 6. cikke (1) bekezdésének b) pontja szerinti visszavonása magával vonja az adott termelői szervezetnek korábban megadott bármely különös elismerés visszavonását.

(2) A tagállam a különös elismerést a következő esetekben utasíthatja el vagy vonhatja vissza:

a) amennyiben a termelői szervezet a tagállamhoz nem nyújtja be a tevékenységeinek ellenőrzéséhez szükséges adatokat; vagy

b) amennyiben a termelői szervezet nem teljesíti a 104/2000/EK rendelet 12. cikkében meghatározott kötelezettségeit.

(3) A különös elismerés azonnal és visszamenőleges hatállyal visszavonásra kerül, amennyiben az a szervezet, amelynek megadták az elismerést, az elismeréssel vagy annak előnyeivel csalárd módon visszaélt. Ilyen esetekben minden, a 2792/1999/EK rendelet 15. cikke (1) bekezdésének b) pontja szerint nyújtott támogatást a tagállam köteles visszatéríteni.

5. cikk

A 2636/95/EK rendelet hatályát veszti.

6. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendelet 2000. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. szeptember 11-én.

a Bizottság részéről

Franz Fischler

a Bizottság tagja

[1] HL L 17., 2000.1.21., 22. o.

[2] HL L 388., 1992.12.31., 1. o.

[3] HL L 197., 1982.7.6., 1. o.

[4] HL L 271., 1995.11.14., 8. o.

[5] HL L 337., 1999.12.30., 10. o.

--------------------------------------------------